باقي سؤال : ليه العالم بيتعامل بالدولار؟
الأسباب اللي فاتت دي أدت أن الدولار بقى عملة شبح ، ماحدش يقدر يستغنى عنه في العالم ، وبالتالي خلى أمريكا تزداد شبحنة ، فلو مثلًا افترضنا أن بقى عندهم "تضخم" في العملة أو ارتفاع في الأسعار بسبب زيادة الطلب المحلي على الدولار ، فهي ولأن كل العالم في إيده دولارات ، فممكن تصدر التضخم وارتفاع الأسعار دا للناس كلها ، وهي ما تتأثرش ، ولو عندها أزمة عنيفة زي 2008 ، كل العالم هيتأثر ببيها وهيتدمر ، وهي هتطلع بأقل الأضرار ، وهكذا..  ــــــــــــــ لكن مؤخرًا بدأت الصين تتعامل بعملتها مع الدول الأفريقية وأمريكا الجنوبية ، ودا عشان تحل مشكلتين :  1- ضعف الطلب العام على عملتها 2- أن الدول دي غالبًا عندها فقر دولاري مع أن أغلب تجاراتها مع الصين ، فبتقوم تقول لهم : خلاص مش عايزة منكم دولارات ، اشتروا باليوان ، وهكذا.  دا طبعًا محتاج وقت عملاق ، ومحتاج أن الاقتصاد الصيني يبقى فيه نفس الرسوخ والمرونة بتاعت الاقتصاد الأمريكي عشان في يوم نلاقي اليوان بينافس كعملة قوية بجوار الدولار ، بعد ما ثبت فشل باقي العملات.  وأدينا بنتفرج وبنشجع اللعبة الحلوة - للأسف-  ــــــــــــــــــــ مافيش سلعة في أرض الله الواسعة مش بتعدي بالدولار كمرحلة من مراحل الإنتاج ، إن ما كانش في تكاليف الوقود هيبقى في تكاليف الشحن والنقل ، وإن ما كانش في دي ، هيبقى في تكاليف الطاقة ، وإن ما كانش في دي ، هيبقى في تكاليف المكن والصيانة ، مافيش خالص بس هي الحاجة بتغلى عمومًا عشان الجنيه هو اللي بيقع واقتصادنا بيشحّر خلاص ، مش عشان المسألة مرتبطة بالدولار فقط ، الغلاء دا تضخم في الجنيه ، الجنيه بيودع ، واقتصادنا للأسف مش بيتعالج ، بس شغال على معونات مالية وصدمات وخلاص ، وربنا ينجينا.